遷雞柵歌
作者：陸游
朝代：宋

paragraphs: 烏雞買來逾歲年，庭中赤幘何昂然。
吾孫初生畏晨唱，家人共議欲汝捐。
鳥窮必啄奴豈憚，雞賣將烹吾所憐。
貴人賤畜雖古訓，物理寧不思兩全。
舊棲况亦苦沮洳，新柵幸可圖完堅。
東園稍去房奧遠，挾雌將雛從此遷。
竹簞朝暮有餘粒，瓦缶亦自盛清泉。
喈喈風雨守汝職，腷膊勿恤驚吾眠。